Γνωμοδότηση της Οικονομικής και Κοινωνικής Επιτροπής για την "Πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΟΚ) αριθ. 3922/91 του Συμβουλίου για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας"

(2001/C 14/06)

Στις 27 Απριλίου 2000 και σύμφωνα με το άρθρο 80 παράγραφος 2 της ΣΕΚ, το Συμβούλιο αποφάσισε να ζητήσει τη γνώμη της Οικονομικής και Κοινωνικής Επιτροπής για την παραπάνω πρόταση.

Το τμήμα "Μεταφορές ενέργεια, υποδομές, κοινωνία των πληροφοριών", στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 8 Σεπτεμβρίου 2000 με βάση εισηγητική έκθεση του κ. von Schwerin.

Κατά την 376η σύνοδο ολομέλειας (συνεδρίαση της 19ης Οκτωβρίου 2000) η ΟΚΕ υιοθέτησε με 94 ψήφους υπέρ, και 1 αποχή την ακόλουθη γνωμοδότηση.

1. Εισαγωγή

1.1. Με την πρότασή της, η Επιτροπή αποσκοπεί στην εναρμόνιση των τεχνικών προδιαγραφών και των διοικητικών διαδικασιών στον τομέα της πολιτικής αεροπορίας. Στο μέλλον, η Επιτροπή σκοπεύει να εκδώσει υπό μορφή κανονισμού και ελαφρώς τροποποιημένες τις τεχνικές απαιτήσεις JAR-OPS 1 (Joint Aviation Requirement), οι οποίες έχουν εκδοθεί από τον Σύνδεσμο Αρχών Πολιτικής Αεροπορίας (JAA) και έχουν ήδη ενσωματωθεί στη νομοθεσία των κρατών μελών.

2. Κυριότερα σημεία του εγγράφου της Επιτροπής

2.1. Για να αιτιολογήσει την πρότασή της, η Επιτροπή υποστηρίζει τα εξής:

2.1.1. Κατά την εκπόνηση της δεύτερης δέσμης μέτρων απελευθέρωσης, το 1989, το Συμβούλιο και η Επιτροπή συμφώνησαν ότι η κοινοτική πολιτική αερομεταφορών πρέπει επίσης να πραγματευθεί την εναρμόνιση του κανονιστικού πλαισίου που εφαρμόζεται στην πολιτική αεροπορία, για να διατηρηθεί υψηλό επίπεδο ασφάλειας καθώς και για να εξασφαλισθεί ο ισότιμος ανταγωνισμός στην εσωτερική αγορά.

2.1.2. Για την επίτευξη αυτών των σκοπών η Κοινότητα θέσπισε τον κανονισμό (ΕΟΚ) αριθ. 3922/91 του Συμβουλίου για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας, με στόχο την καθιέρωση και την ενημέρωση με τα πλέον πρόσφατα στοιχεία εναρμονισμένων κανόνων για τον σχεδιασμό, την κατασκευή, την λειτουργία και την συντήρηση των αεροσκαφών, καθώς και για τα πρόσωπα και τους οργανισμούς που αφορούν οι εργασίες αυτές.

2.1.3. Παράλληλα, στον κανονισμό αυτό απαριθμούνται διάφορες τεχνικές απαιτήσεις - Joint Aviation Requirements (JAR) - οι οποίες εκπονήθηκαν από τον Σύνδεσμο Αρχών Πολιτικής Αεροπορίας (JAA) και έχουν νομική ισχύ στην Κοινότητα.

2.2. Με βάση αυτή τη προϊστορία οι υπηρεσίες της Επιτροπής εξέτασαν το έγγραφο που εκδόθηκε το 1995 από τον JAA, με στόχο την καθιέρωση εναρμονισμένων απαιτήσεων για την εκμετάλλευση των αεροσκαφών που εκτελούν εμπορικές αερομεταφορές, οι οποίες καλούνται JAR-OPS 1. Η θέσπιση κοινών κανόνων στον τομέα αυτό εμπίπτει αναμφισβήτητα στους στόχους των κανονισμών (ΕΟΚ) αριθ. 3922/91 και (ΕΟΚ) αριθ. 2407/92 του Συμβουλίου. Συνεπώς, πρέπει να ενσωματωθούν παρόμοιοι κανόνες στην κοινοτική νομοθεσία.

2.3. Ωστόσο, κατά την εξέταση του τρόπου ενσωμάτωσης στην κοινοτική νομοθεσία, προέκυψε ότι, για διάφορους λόγους που αναφέρονται κατωτέρω, δεν θα ήταν δυνατό να μεταφερθούν οι JAR-OPS 1 στο κοινοτικό δίκαιο απλώς με την ένταξή τους στο παράρτημα του κανονισμού (ΕΟΚ) αριθ. 3922/91, όπως είχε ήδη συμβεί στην περίπτωση άλλων κωδίκων JAR.

2.3.1. Πρώτον, το κείμενο JAR-OPS 1 περιέχει ορισμένες διατάξεις που δεν είναι συμβιβάσιμες με την νομοθεσία και τις πολιτικές της Κοινότητας. κατά συνέπεια, είναι αναγκαίες προσαρμογές για να εξασφαλισθεί η αναγκαία συνοχή.

2.3.2. Δεύτερον, εξακολουθούν να υπάρχουν μερικά σημεία διαφωνίας που διατυπώθηκαν από διάφορα ενδιαφερόμενα μέρη, επί των οποίων απαιτείται να σχηματίσει η Επιτροπή ίδια γνώμη και να καταλήξει στα δικά της συμπεράσματα.

2.3.3. Αυτό επιβάλλεται, επειδή οι εν λόγω κανόνες έχουν σοβαρές οικονομικές επιδράσεις σε χιλιάδες επιχειρήσεις όπως και στους εργαζόμενους σ' αυτές.

2.4. Είναι λοιπόν απαραίτητο κατά την νομοθετική διαδικασία να εξασφαλισθεί η συνήθης διαφάνεια, η οποία να παρέχει σε όλους τους εμπλεκόμενους τα στοιχεία που καθιστούν δυνατόν να διαδραματίσουν το ρόλο τους. Ως εκ τούτου το πλήρες κείμενο των κανονιστικών απαιτήσεων θα πρέπει να διατρέξει όλη την συνήθη διαδικασία για τη υιοθέτησή του από την Κοινότητα.

2.5. Η Επιτροπή επέλεξε να μεταφέρει στην κοινοτική νομοθεσία το περιεχόμενο των JAR-OPS 1 με την προσθήκη νέου παραρτήματος στον κανονισμό (ΕΟΚ) αριθ. 3922/91 και να προβεί στις απαραίτητες προσαρμογές του προηγουμένου κειμένου του κανονισμού, ώστε να καταστεί δυνατή η ενσωμάτωση στην κοινοτική νομοθεσία.

2.6. Το περιεχόμενο του παραρτήματος επελέγη με τους ακόλουθους σκοπούς:

- να διατηρηθεί το επίπεδο ασφαλείας όπως προτείνεται από τον JAA.

- να περιορισθεί το εύρος των απαιτήσεων της Κοινότητας σε ό,τι είναι απολύτως αναγκαίο για να εξασφαλισθεί η αυτόματη αναγνώριση των πιστοποιητικών των αερομεταφορέων. Κατά συνέπεια το κείμενο καλύπτει μόνο το μέρος 1 των JAR-OPS 1 και εξαιρούνται άλλα μέρη που πραγματεύονται τα αποδεκτά μέσα συμμόρφωσης (acceptable means of compliance, AMC) ή το ερμηνευτικό υλικό που ορίζεται στο μέρος 2 των JAR-OPS 1.

- το κείμενο να είναι όσο το δυνατόν πιστότερο στο κείμενο JAR-OPS 1, ώστε να διευκολυνθούν περαιτέρω εξελίξεις και τροποποιήσεις καθώς και το συμβιβάσιμο με το κανονιστικό σύστημα σε χώρες που συμμετέχουν στον JAA χωρίς ωστόσο να είναι κράτη μέλη της ΕΕ.

- να εξασφαλισθεί το συμβιβάσιμο με την κοινοτική νομοθεσία με τις προσαρμογές των ακολούθων διατάξεων:

- να γίνεται νηολόγηση αεροσκάφους.

- βραχυπρόθεσμη μίσθωση με πλήρωμα (wet-lease-in) [3].

- εξαιρέσεις/επιχειρησιακές οδηγίες.

2.7. Το έργο που επιτέλεσε ο JAA με την εκπόνηση των JAR-OPS 1 αποτελεί την σωστή βάση όσον αφορά τις εμπορικές αερομεταφορές. Κατά συνέπεια, η Επιτροπή προτείνει να ενσωματωθεί το περιεχόμενο των JAR-OPS 1 στην κοινοτική νομοθεσία, με τις ελάχιστες τροποποιήσεις που είναι αναγκαίες για να εκπληρούνται οι υποχρεώσεις της Κοινότητας και για τις κοινοτικές πολιτικές.

3. Παρατηρήσεις της ΟΚΕ

3.1. Η ΟΚΕ χαιρετίζει την πρόταση της Επιτροπής για την έκδοση κανονισμού με την ενσωμάτωση των JAR-OPS 1 στην ευρωπαϊκή νομοθεσία, η οποία έχει ως στόχο την εναρμόνιση των κανόνων ασφαλείας και την αποφυγή στρεβλώσεων του ανταγωνισμού.

3.2. Η ΟΚΕ ελπίζει ότι, κατ' αυτόν τον τρόπο, θα λυθεί το πρόβλημα της μη εφαρμογής των JAR-OPS 1 από ορισμένα κράτη μέλη της ΕΕ και θα αρθούν οι στρεβλώσεις του ανταγωνισμού.

3.3. Στην πρόταση της Επιτροπής επισημαίνονται ορισμένες ελλείψεις που πρέπει να αρθούν. Η ΟΚΕ συμφωνεί σε μεγάλο βαθμό με το περιεχόμενο της πρότασης της Επιτροπής, δεδομένου ότι αυτή στηρίζεται στους JAR-OPS 1 και έχει υπάρξει ήδη συμφωνία με τις αρμόδιες υπηρεσίες. Ωστόσο, η πρόταση της Επιτροπής δεν παραπέμπει σε άλλους JAR, οι οποίοι είναι σημαντικοί για την εκμετάλλευση αεροσκαφών και σχετίζονται με τους JAR-OPS 1 (JAR 26, JAR 145, JAR STD, JAR TSO, JAR FCL 1, JAR FCL 3 κ.α).

3.3.1. Οι JAR-OPS 1 περιλάμβαναν την παραπομπή αυτή. Με την πρόταση της Επιτροπής, οι OPS ΕΕ διαχωρίζονται από το συνολικό σύστημα JAR, το οποίο είναι ολοκληρωμένο και αλληλένδετο.

3.4. Με την μη συνεκτίμηση του 2ου μέρους του παραρτήματος των JAR-OPS 1, η Επιτροπή δεν πρόκειται να επιτύχει το στόχο της εναρμόνισης των κανόνων. Οι αρμόδιες για τις αερομεταφορές εθνικές αρχές μπορούν να ερμηνεύουν με διαφορετικό τρόπο πολλές πρόσθετες απαιτήσεις και περιορισμούς που περιλαμβάνονται στο παράρτημα αυτό. Το αναπόφευκτο αποτέλεσμα θα είναι να προκύψουν στρεβλώσεις του ανταγωνισμού στην εσωτερική αγορά. Η ΟΚΕ είναι της γνώμης ότι το θέμα αυτό πρέπει να ρυθμιστεί.

3.5. Επιπλέον, οι μεταφράσεις της πρότασης της Επιτροπής περιλαμβάνουν ορισμένες σημαντικές διαφορές καθώς και σφάλματα σε σύγκριση με τους JAR-OPS 1, που μπορούν ακόμη να διορθωθούν. Αυτό βεβαίως δεν ισχύει για τις παραγράφους του κειμένου των JAR-OPS 1 που έχουν παραλειφθεί σκόπιμα από την Επιτροπή.

3.6. Η Επιτροπή καλείται να μεριμνήσει για τη διόρθωση των μεταφραστικών σφαλμάτων προς όφελος της γενικής εφαρμογής του κειμένου. Επιπλέον, η ΟΚΕ προτείνει να χρησιμοποιηθούν περισσότερο στο κείμενο της Επιτροπής ορισμένοι όροι από το κείμενο των JAR-OPS 1, για να αποφευχθούν τυχόν παρανοήσεις. Έτσι, κρίνει ότι θα ήταν σκόπιμο η βάση προσανατολισμού να είναι το κείμενο των JAR-OPS 1 (τόσο το πρωτότυπο στα αγγλικά, όσο και οι διαθέσιμες μεταφράσεις). Επίσης, η πρόταση της Επιτροπής θα πρέπει να στηριχτεί στους JAR-OPS Change 1, οι οποίοι αποτελούν την εξελιγμένη μορφή των JAR-OPS 1.

4. Συμπέρασμα

4.1. Η ΟΚΕ κρίνει ότι είναι απαραίτητο να ιδρυθεί το συντομότερο δυνατό η προβλεπόμενη Ευρωπαϊκή Υπηρεσία Πολιτικής Αεροπορίας (EASA), η οποία θα μπορούσε να εκδίδει όλους τους κανόνες για τις αερομεταφορές και κατ' αυτόν τον τρόπο και τους OPS της ΕΕ.

Βρυξέλλες, 19 Οκτωβρίου 2000.

Ο Πρόεδρος

της Οικονομικής και Κοινωνικής Επιτροπής

Göke Frerichs